
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Министарства просвете покренутом по притужби AA, Заштитник грађана је сачинио следећи

ИЗВЕШТАЈ О СЛУЧАЈУ

СА ПРЕПОРУКОМ
Притужиља AA је Заштитнику грађана 10. 10. 2022. године поднела притужбу у којој је навела да као универзитетски професор трпи притисак од стране Медицинског факултета Универзитета у Београду (у даљем тексту: Медицински факултет) да својим потписом на записнику о полагању испита потврди да је непосредно извршила проверу знања студената који се налазе на званичном списку за полагање испита и за које је одређена као једини испитивач од стране Медицинског факултета, као и да се због тога обратила Министарству просвете.

Поступајући по притужби Заштитник грађана је актом деловодни број 28794 од 14.11.2022.године тражио од притужиље да допуни притужбу на околности обраћања Министарству просвете.

Притужиља је 05. 12. 2022. године Заштитнику грађана доставила допуну притужбе, односно документацију из које произлази да су просветни инспектори извршили инспекцијски надзор над радом Медицинског факултета, да је том приликом утврђено да се записници о полагању испита не воде на прописаном обрасцу и да је Медицинском факултету указано да уподоби записник о полагању испита у складу са одредбама чланова 10. и 11. Правилника о садржају и начину вођења евиденције коју води високошколска установа („Службени гласник РС", бр. 21/2006).

Даље, према достављеној документацији, односно наводима из поднеска притужиље, који је Министарству доставила 21. 10. 2022. године, у просторијама Министарства просвете 30. 08. 2022. године одржан је састанак представника Министарства са притужиљом и том приликом је према притужиљиним наводима постигнут договор да је неопходно да се притужиљи омогући да испит изводи непосредно и на начин како прописују закони, односно без кршења Кодекса професионалне етике Универзитета у Београду, као и да инспекција поново изађе на терен и утврди чињенице.
Поступајући по притужби, Заштитник грађана је закључком деловодни број 31880 од 20. 12. 2022. године покренуо испитни поступак оцене и законитости и правилности рада Министарства просвете о чему је актом дел. број 31881 од 20. 12. 2022. године обавестио Министарство просвете и тражио да се Министарство у року од 15 дана од дана пријема акта изјасни о притужби и достави обавештење у вези конкретног случаја, односно о томе да ли је Медицински факултет уподобио записник о полагању испита у складу са одредбама члана 10. и чл. 11. Правилника о садржају и начину вођења евиденције коју води високошколска установа, које мере је Министарство просвете предузело након састанка одржаног са притужиљом 30. 08. 2022. године, као и да ли је утврдило незаконитости и неправилности у раду Медицинског факултета.
Поступајући по закључку о покретању испитног поступка оцене законитости и правилности рада дел. број 31880 од 20. 12. 2022. године, Министарство просвете је поднеском од 18. 01. 2023. године обавестило Заштитника грађана да је над радом Медицинског факултета извршен инспекцијски надзор, да су Медицинском факултету изречене мере за отклањање незаконитости, као и да је Факултет путем мејла обавестио Министарство просвете да је поступио по изреченим мерама и да је документацију о томе послао путем поште, али да Министарство још увек није добило послату документацију, услед чега није извршен контролни инспекцијски надзор. Истакнуто је да ће контролни инспекцијски надзор бити извршен одмах након пријема документације о поступању по мерама изреченим ради отклањања незаконитости у раду Медицинског факултета. Министарство просвете је у прилогу доставило копију записника о ванредном инспекцијском надзору над радом Медицинског факултета од 21. 10. 2022.године.

Према записнику о ванредном инспекцијском надзору од 21. 10. 2022. године над радом Медицинског факултета, од 11. 10. до 21. 10. 2022.године вршен је ванредни инспекцијски надзор на околности сачињавања записника о полагању испита и спровођења испита из предмета Микробиологија и Клиничка микробиологија. Том приликом је утврђено да се записници о полагању испита не воде на прописаном обрасцу, услед чега је Просветна инспекција Медицинском факултету наложила да записник о полагању испита уподоби у складу са чланом 10 и чл. 11. Правилника о садржају и начину вођења евиденције коју води високошколска установа.

Даље, притужиља AA је 09. 02. 2023. године обавестила Заштитника грађана да је испит за предмет Микробиологија, који је акредитован да се завршни јединствени испит полаже писмено и усмено, организован тако да писмени део испита (који је назван практични испит) обављају други испитивачи, односно дежурни наставник и дежурни асистент, а не професор који је одређен за испитивача у складу са чланом 35. Правилника о организацији и извођењу интегрисаних академских студија за стицање звања доктор медицине. Притужиља је нагласила да она као испитивач не учествује у сачињавању питања за тест за први део испита, не борави у просторији у којој студенти полажу испит и не оцењује знање које су показали на тесту. Такође, када је у питању предмет Клиничка микробиологија који је акредитован да се завршни испит полаже писмено-практично,  притужиља је обавестила Заштитника грађана да се испит полаже у виду теста, при чему испитивач који је одређен да обавља испит не саставља питањаза тест, нема увид у тест пре испита, није присутан у просторији где студенти са његовог списка раде тест, није му дозвољено да прегледа тест нити да идентификује студенте за које треба да потпише Записник о полагању испита. 

Имајући у виду да је Министарство просвете обавестило Заштитника грађана да је извршило ванредни, али не и контролни инспекцијски надзор над радом Медицинског факултета, као и да је притужиља у међувремену указала Заштитнику грађана на незаконито организовање спровођења испита за предмете Микробиологија и Клиничка микробиологија, то је Заштитник грађана актом дел. број 3840 од 21. 02. 2023. године од Министарства просвете тражио изјашњење о томе да ли је над радом Медицинског факултета извршен контролни инспекцијски надзор и да ли је приликом утврђивања незаконитости да се записник о полагању испита не води на прописаном обращу, инспекција имала у виду и законитост организовања и спровођења испита из наведених предмета.

Поступајући по напред наведеном акту Заштитника грађана, Министарство просвете је поднеском од 07. 03. 2023. године обавестило Заштитника грађана да је републички просветни инспектор извршио контролни инспекцијски надзор над радом Медицинског факултета и да је том приликом утврђено да је Медицински факултет поступио по мери наложеној записником о ванредном инспекцијском надзору од 21. 10. 2022.године и да је доставио доказе о поступању по наложеној мери.

У погледу захтева за изјашњење на околности притужиљиних навода да се испити из предмета Микробиологија и Клиничка микробиологија организују и спроводе незаконито, Министарство просвете је обавестило Заштитника грађана да су просветни инспектори по представци притужиље AA, којом је указано на могуће неправилности у поступку спровођења испита из предмета Микробиологија и Клиничка микробиологија, над радом Медицинског факултета извршили ванредни инспекцијски надзор и да је записником од 11. 08. 2021. године констатовано да је Одлуку о спровођењу практичног дела испита из предмета Микробиологија и Клиничка микробиологија донела Катедра за микробиологију у складу са одредбама Статута Медицинског факултета, којим су прописане надлежности Катедре да организује извођење предавања, вежби, семинара, провере знања и других облика рада, као и да је о наведеном притужиља обавештена дописом од 11. 08. 2021.године.
Поред тога, Министарство просвете је обавестило Заштитника грађана да је поступајући по представци притужиље AA, којом је указала на могуће неправилности које се односе на сачињавање записника о полагању испита и спровођење испита из предмета Микробиологија и Клиничка микробиологија, записником од 21. 10. 2022. године констатовано да је Одлуку о спровођењу практичног испита из предмета Микробиологија и Клиничка микробиологија донела Катедра за микробиологију у складу са Статутом Медицинског факултета. Такође, у изјашњењу је наведено да је притужиља о томе обавештена дописом од 21. 10. 2022. године. 

***

Чланом 104. Закона о високом образовању прописано је да се успешност студента у савлађивању појединог предмета континуирано се прати током наставе и изражава се поенима, а оцена се утврђује на завршном испиту. Испуњавањем предиспитних обавеза и полагањем испита студент може остварити највише 100 поена. Студијским програмом утврђује се сразмера поена стечених у предиспитним обавезама и на испиту, при чему предиспитне обавезе учествују са најмање 30, а највише 70 поена. Општим актом високошколске установе ближе се уређује начин полагања испита и оцењивање на испиту.
Према члану 105. Закона о високом образовању испит је јединствен и полаже се усмено, писмено, односно практично. Испит се полаже у седишту високошколске установе, односно у објектима наведеним у дозволи за рад. 

Сходно члану 2. Закона о проветној инспекцији, просветна инспекција у вршењу инспекцијског надзора испитује примену закона и других прописа у области предшколског, основног и средњег образовања и васпитања, образовања одраслих, дуалног образовања, високог образовања, уџбеника, ученичког и студентског стандарда, науке и истраживања и Националног оквира квалификација. Просветна инспекција обавља инспекцијски надзор и у другим областима у којима је посебним законом утврђена њена надлежност.
Сходно члану 31. став 4 и 5 Статута, план извођења наставе се објављује пре почетка наставе у школској години на коју се односи и доступан је јавности. План извођења наставе се објављује на интернет страници Факултета.

Члан 35. став 6 Статута предвиђа да је факултет дужан да води трајну евиденцију о положеним испитима.

Према члану 35. став 11 Статута, ближи услови оцењивања утврђују се општим актом Факултета.

Чланом 36. Статута прописано је да студент полаже испит непосредно по окончању наставе из тог предмета, а најкасније до почетка наставе тог предмета у наредној школској години на једном од језика на којима се настава изводила. Испит је јединствен и полаже се усмено, писмено и усмено, писмено, практично и усмено. Начин полагања испита, време и распоред његовог одржавања, одлагање испита, одустајање од испита, начин вођења евиденције као и друга питања у вези са полагањем испита и оцењивањем на испиту ближе се уређују општим актом Факултета. 
Чланом 131. Статута предвиђено је да су стручни органи Факултета: 1) Наставно-научно веће 2) Изборно веће 3) Катедра 4) Судско-медицински одбор 5) Етичка комисија.

Сходно члану 140. Статута факултета катедре су основне наставно-научне јединице Факултета које се оснивају за једну или више сродних ужих научних области или специјалистичку наставу, са циљем координисања наставног и научног рада у оквиру тих области на Факултету. Катедра обавља наставу из једног или више сродних наставних предмета или дела наставног предмета. Одлуку о организовању катедре доноси Наставно-научно веће. Катедру за ужу научну област чине сви наставници и сарадници који су изабрани за одговарајућу ужу научну област. 

Према члану 143. Статута факултета, катедра: 1) предлаже студијске програме које изводе катедре за уже научне области и специјалистичке катедре; 2) организује извођење предавања, вежби, семинара, провере знања и других облика рада; 3) организује предавања и друге облике рада за остваривање програма стручног усавршавања; 4) катедре уже научне области покрећу поступак за избор у звања и на радно место наставника односно сарадника; 5) катедра уже научне области предлаже декану Факултета кандидате за комисију за припрему реферата за избор у звање и на радно место наставника, односно сарадника за сваки конкурс посебно; 6) прати и обезбеђује равномерност оптерећивања наставног кадра и стара се о његовом унапређивању, као и о потреби за новим стручним кадром; 7) по потреби предлаже истакнутог стручњака за остваривање дела наставе на Факултету; 8) даје мишљење о програму научних истраживања на Факултету, о научним радовима и научним пројектима у којима учествују наставници, сарадници и истраживачи катедре; 9) утврђује уџбенике и литературу које студент може да користи за савлађивање садржаја предмета; 10) разматра услове и стандарде наставе и даје предлоге за њихово побољшање; 11) анализира успех студената у настави и њихово укључивање у научноистраживачки рад и предлаже одговарајуће мере; 12) даје предлог за стручно усавршавање наставног кадра у земљи и иностранству; 13) предлаже чланове комисија и њихове заменике за полагање завршних испита на студијским програмима; 14) обавља и друге послове у складу са законом, Статутом и општим актима.

Члан 10. Правилника о садржају и начину вођења евиденције коју води високошколска установа прописује да се записник о полагању испита води на Обрасцу број 6.

Према члану 11. Правилника о садржају и начину вођења евиденције коју води високошколска установа записник о полагању испита садржи следеће податке: назив и седиште високошколске установе; назив студијског програма; назив и шифра предмета; име и презиме и шифра наставника; име и презиме студента; испитни рок; испитна група; датум и време полагања испита; ознака просторије у којој се изводи испит; редни број студента; број индекса студента; статус студента; оцена; број поена (предиспитне обавезе и испити); број полагања испита; напомене.

Чланом 33. Правилника о организацији и извођењу интегрисаних академских студија за стицање звања доктор медицине прописано је да студент стиче право да полаже испит из одређеног предмета по испуњеним предиспитним обавезама за тај предмет које утврђује катедра акредитованим програмом, по овереном семестру и након положених свих испита из претходне године. Испит је целина која може да се састоји од практичног, писменог и усменог дела. Практични и/или писмени део се полажу пре усменог испита и добијена позитивна оцена је услов за полагање усменог испита. Положен практични део испита и/или писмени део испита важи најдуже две школске године закључно са последњим испитним роком у школској години у којој истиче важење или краће у складу са одлуком катедре. Практични део испита се организује у складу са одлуком катедре и подразумева проверу вештина, писмену или усмену проверу практичних делова градива предмета.

Сходно члану 34. истог Правилника, Катедра је дужна да на почетку школске године студентима учини доступним садржаје, обим и ниво знања и вештина које ће бити проверавани на испиту, укључујући и списак препоручених уџбеника и приручника. Катедра сачињава и јавно објављује листу питања за практични део испита тамо где је то могуће и обавезно листу питања за усмени део испита. Питања за усмени испит садржајно проистичу из препоручених уџбеника. Испитна питања се деле на одговарајући број широких логичких области које омогућавају испитивачу да кроз дијалог са студентом, не излазећи из општег оквира питања које је студент извукао оцени ниво знања студента за целокупни предмет. Студент извлачи по једно питање из сваке логичке области и мора да покаже основно знање за свако питање да би добио позитивну оцену на испиту. Листа питања и групе питања су јединствене за све испитиваче на датом предмету.

Према члану 35. став 4 истог Правилника, спискови кандидата за полагање усменог испита код појединих испитивача се генеришу помоћу рачунарског програма, случајним одабиром студената и испитивача , а на основу пријава испита студената. 

Чланом 35. став 7 и 8 истог Правилника прописује да је списак студената по испитивачима обавезујући и није дозвољено било какво мењање или дописивање. Изузетно, уколико постоје оправдани разлози који спречавају наставника да обави испит, шеф катедре може да одреди другог наставника или наставнике који ће обавити испит за студенте са списка одсуствујућег наставника. Ови студенти се уписују у посебан списак који оверава шеф катедре и наставник/наставници који су обавили испит.
Сходно члану 36. истог Правилника, у документацију о испитима спадају: 1) испитна књига наставника, 2) централна испитна књига, 3) записници о полагању испита код испитивача/комисије у датом испитном року, 4) испитна пријава, 5) индекс, 6) студентски картони са евиденцијом о предиспитним активностима студента и закључном оценом тих активности, 7) остали документи или прилози из којих се може утврдити да је студент положио или није положио испит или део испита. Испитна књига и испитне пријаве су документи који се трајно чувају; студентски картони се чувају најдуже три године, а остали документи годину дана од полагања испита. Сваки испитивач има испитну књигу у коју бележи све студенте који су приступили испиту у датом испитном року; испитивач је дужан да испитну књигу води на начин који омогућава недвосмислено утврђивање тока и исхода испита. Секретар катедре, секретар института или административни радник на наставној бази су одговорни за уредно вођење испитне књиге. Свака неовлашћена промена у било ком од докумената из става 1. се сматра као покушај кривотворења јавне исправе са последицама које проистичу из таквог чина.

Према члану 37. став 2 истог правилника, испит обавља један испитивач, осим ако катедра предложи, а Наставно-научно веће усвоји да се испит полаже пред комисијом.
***

Као што се може видети, Закон о високом образовању, када је реч о испитима и начину на који се полажу, прописује да је испит јединствен и да се полаже усмено, писмено, односно практично. Закон је оставио високошколским установама да својим општим актима уреде начин полагања испита и оцењивање на испиту.

Медицински факултет Универзитета у Београду у свом статуту понавља законске одредбе о испиту, прописујући да је испит јединствен и полаже се усмено, писмено и усмено, писмено, практично и усмено. Факултет није својим Статутом уредио начин полагања испита, време и распоред његовог одржавања, одлагање испита, одустајање од испита, начин вођења евиденције као и друга питања у вези са полагањем испита и оцењивањем на испиту, већ је одредио да наведена питања морају бити уређена општим актом Факултета. 

Општи акт којим је детаљније уређена материја полагања испита на Медицинском факултету донет је у виду Правилника о организацији и извођењу интегрисаних академских студија за стицање звања доктор медицине. Правилник у својим члановима 33-40. уређује услове за полагање испита, њихову организацију, начин на који се полажу, вођење документације о испитима и друга питања од важности за ову област. У члану 37. став 2 Правилника изричито је прописано да  испит обавља један испитивач, осим ако катедра предложи, а Наставно-научно веће усвоји да се испит полаже пред комисијом. Из наведеног произилази да је полагање испита пред једним испитивачем правило и да је једини могући изузетак од овог правила полагање испита пред комисијом. Правилник не предвиђа могућност полагања испита у деловима, тако да је за један део испита задужен један испитивач, а за други део или друге делове испита други испитивач. 

Такође, и из садржине осталих одредби правилника које регулишу материју испита произилази да је Факултет приликом његовог доношења планирао да испите обавља само један испитивач (правила о испитним питањима, списковима кандидата, вођењу испитне документације уређена су тако да претпостављају једног испитивача).

Статутом Медицинског факултета предвиђено је да катедра спада у стручне органе Факултета. Катедре су основне наставно-научне јединице Факултета које се оснивају за једну или више сродних ужих научних области или специјалистичку наставу, са циљем координисања наставног и научног рада у оквиру тих области на Факултету. У надлежност катедре, сходно члану 143. Статута, између осталог, спада и да организује извођење предавања, вежби, семинара, провере знања и других облика рада. 
Одлуку о спровођењу практичног дела испита из предмета Микробиологија и Клиничка микробиологија, како су просветни инспектори приликом вршења надзора утврдили, донела је Катедра за микробиологију. Неспорно је да је катедра надлежна да организује извођење провере знања, али те послове може да обавља само у складу са претходно донетим општим актима Факултета који регулишу ту материју, без могућности да својим одлукама мења или ставља ван снаге одредбе тих аката. У овом случају, начин на који је организована провера знања из предмета Микробиологија и Клиничка микробиологија мора бити усклађен са одредбама Правилника о организацији и извођењу интегрисаних академских студија за стицање звања доктор медицине којим је регулисана материја полагања испита. Радње које катедра предузима и акти које доноси морали су и морају да буду усаглашени са члановима 33-40. Правилника, којима је, између осталог, прописано да испит обавља један испитивач и, само у изузетним случајевима, комисија. Сваки другачији начин полагања наведених испита којим је предвиђено учешће више испитивача супротно одредбама Правилника, неправилан је и противан Статуту Факултета. 

Стога, Заштитник грађана сматра да је републички просветни инспектор правилно поступио и добро обавио свој посао када је у поступку инспекцијског надзора уочио да се записници о полагању испита не воде на прописаном обрасцу и указао Медицинском факултету да уподоби записник о полагању испита са одредбама чланова 10. и 11. Правилника о садржају и начину вођења евиденције коју води високошколска установа. Међутим, просветни инспектори су пропустили да озбиљно испитају наводе притужиље да се испити из предмета Микробиологија и Клиничка микробиологија организују и спроводе незаконито односно неправилно. И приликом првог и приликом другог инспекцијског надзора констатовано да је Одлуку о спровођењу практичног дела испита из предмета Микробиологија и Клиничка микробиологија донела Катедра за микробиологију у складу са одредбама Статута Медицинског факултета, којим су прописане надлежности Катедре да организује извођење предавања, вежби, семинара, провере знања и других облика рада. Међутим, просветни инспектори ни у једном тренутку се нису осврнули на горе цитиране одредбе Правилника о организацији и извођењу интегрисаних академских студија за стицање звања доктор медицине, а пре свега члан 37. став 2. Правилника. Уколико се испити из предмета Микробиологија и Клиничка микробиологија организују и спроводе онако како је притужиља навела и како је предвиђено предметним одлукама, односно уз учешће дежурних професора који пре изласка студента на усмени део испита процењују њихово знање током писаног/практичног дела испита, тада су испити из наведених предмета очигледно организовани противно одредбама овог Правилника које су обавезне за организовање и спровођење свих испита на Медицинском факултету. Просветни инспектори су такву неправилност били обавезни да констатују и нареде њено отклањање. 
С обзиром на утврђене чињенице и околности у вези са поступањем Министарства просвете по пријави притужиље AA на незаконитости и неправилности у раду Медицинског факултета Универзитета у Београду, Заштитник грађана,  сагласно члану 37. став 3. Закона о Заштитнику грађана, ради унапређења рада органа управе и спречавања сличних ситуација у будућности, упућује следеће препоруке:

1. Министарство просвете ће на извршити нови инспекцијски надзор над радом Медицинског факултета Универзитета у Београду на околности организовања и полагања испита из предмета Микробиологија и Клиничка микробиологија. 

2.   Приликом спровођења надзора, републички просветни инспектори ће нарочито обратити пажњу на околности на које је Заштитник грађана указао у овој препоруци, пре свега на то да ли се испити из предмета Микробиологија и Клиничка микробиологија спроводе у складу са обавезујућим нормама из чланова 33-40. Правилника о организацији и извођењу интегрисаних академских студија за стицање звања доктор медицине, а посебно чланом 37. став 2. Правилника.

3. Министарство просвете ће обавестити Заштитника грађана о резултатима спроведеног надзора. 

Министарство просвете, у складу са чланом 37. став 5. Закона о Заштитнику грађана обавестиће Заштитника грађана у року од 30 дана о мерама предузетим на испуњавању препорука.  

	ЗАШТИТНИК ГРАЂАНА

